Taɣuri n temɛayt « Tadyant n Yidir » n Akli MUHUBI
Taɣuri n temɛayt « Tadyant n Yidir » n Akli MUHUBI
Sɣur Tafrara AT WEJQUQ
Asenked n udlis
Tadyant n Yidir (tamɛayt), Akli Muhubi, tiẓrigt Ccix Muḥend Ulḥusin, 2020. Amḍan n yisebtar 32 s tezwart. Taɣlaft n tduli akked usuneɣ yettabaɛen isebtar n temɛayt-a tsuneɣ-as-ten massa Ɛica ƐISSU. Uraren d-yeddan ɣer taggara yexdem-iten umaru Fahim MESƐUDEN. ma d tazwart sɣur umaru Mhenni XALIFI.
Tamɛayt-a, ur tt-id-yejmiɛ ara umeskar seg tgemmi timawit meɛna d asnulfu-ines am waken t-id-yura Mhenni XALIFI deg tezwart-is “ayen d-yersen deg udlis-a n Wakli mačči d asekfel tikkelt-a, maca d kra n usnulfu”.
Asenked n yimeskaren
Akli MUHUBI, ilul deg useggas n 1992 deg taddart Iɣil Wiss taɣiwant n Tizi N Berber (Bgayet). D ameɣnas n teqbaylit, d amedyaz, d aneɣmas i yuran aṭas n yimagraden deg yiɣmisen : Tiɣremt, Aɣmis n Yimaziɣen, Siwel, akked kra n yiblugen. Akli Muhubi yura yakan ammud n tmucuha « Timuɛay seg tgemmi Taqbaylit » i d-yeffɣen ɣer teẓrigin Asirem deg yebrir 2017.
Ɛica ƐISSU d yelli-s n taddart Ɛeqqar yettabaɛen taɣiwant n Uweqqas (Bgayet). Tlul deg 18 mayyu 1985. Tesɛa agerdas deg technologie alimentaire. D tamsuneɣt, d tamedyazt daɣen.
Agzul n udlis
Tamɛayt-a teḍra-d zik asmi tessawal ddunit, deg tmurt n Yiqbayliyen yella yiwen n ugellid iɛiqer i yeggullen deg yimezdaɣ n tgelda-s ma yella win d-yesɛan aqcic ad t-ineɣ. Ultma-s n ugellid-a isem-is Taninna terwel seg lbaṭel n gma-s tuɣ yiwen n yigellil isem-is Aksil zedɣen deg tegzirt lwaḥi, Aksil ittṣeyyid iselman, ma d Taninna txeddem tibḥirin, tikwal yettɛawan-itt urgaz-is.
Yiwen n wass Taninna terfed s tadist, tuggad ad d-tesɛu aqcic, ad t-ineɣ gma-s. Ayen tuggad yeffeɣ, Taninna tesɛa-d aqcic. Amek ara as-texdem?
Argaz-is, yenǧer-d dduḥ s usɣar, yerra daxel-is kra n yittafttaren ideg yura isem n uqcic d wanda yezdeɣ… akken ma yufa-t ḥedd ad as-ten-yefk asma ara yimɣur bac ad yizmir ad yuɣal ar yimawlan-is. Terna tɛelleq-as yiwen n lḥerz, tsemma-as i mmi-s yidir akken ad yidir. Deg yiḍ-nni n tlalit-is uwin-t ar yiwet n teẓgi isem-is Tiẓgi n Dɛussu; deg tiẓgi-nni yella yiwen n wasif isem-is Asif Asemmaḍ sersen-t deg-s, uwin-t waman.
Tamɛayt tettkemmil, ad ǧǧeɣ imeɣri d netta ara tt-ikemmlen.
Ar taggara n temɛayt-a, yexdem-d umeskar kra n wuraren i useqdec n wallaɣ.
Azalen yesɛa uḍris-a
Aḍris-a, yettikki ɣer tewsit n tsekla tamsedhut. Yelha ama i yimeẓẓyanen ama i yimeqqranen. Deg-s yezmer yiwen ad idhu akken daɣ ad ilmed taqbaylit wa ad yeddu deg usugen n yineḍruyen s wunuɣen yellan deg yisebtar, unuɣen-nni reqmen s yiniten ara yessedhun abeɛda igerdan. Mi ara yeḍfer yiwen azrar n wunuɣen-a, ad yidir ugar deg temɛayt-a. Tamɛayt-a daɣ telha i uselmed acku d yiwen wanaw i ḥemmlen aṭas yinelmaden daɣ d allal n tusnalmudt iwatan akken ad nesɛeddi azalen n tmetti-nneɣ. Akken daɣ adlis-a yelha I wid iḥemmlen uraren n useqdec n wallaɣ s teqbaylit.
ɣer taggara ad d-necdeɣ imeɣriyen akken ad gen taɣuri-nsen n yiman-nsen.
Tafrara AT WEJQUQ
24.03.2021
AKLI AMNAY
- Nombre de messages : 656
Age : 29
Localisation : Nngger
Date d'inscription : 22/05/2014
-
Taɣuri n temɛayt « Tadyant n Yidir » n Akli MUHUBI
AKLI AMNAY
- Nombre de messages : 656
Age : 29
Localisation : Nngger
Date d'inscription : 22/05/2014
-
Tadiwennit : Akli MUHUBI - Mhenni XALIFI
Akli Muhubi, d amedyaz atrar
Newwi-d awal deg tdiwennit-a akked umedyaz ilemẓi Akli Muhubi ɣef umecwar-is n tira d yiqeddicen-is deg unnar n tsekla.
Aɣmis n Yimaziɣen : D anwa-t Akli Muhubi i wid ur ak-nessin ?
Akli Muhubi : Nekk d yiwen n yilemẓi n 27 d aseggas deg tudert-is. Ldiɣ-d allen-iw deg taddart n Iɣil Wiss, i d-yezgan deg yidurar n Lɛerc n Ayt Buɛisi, di tɣiwant n Tizi n Berbar, tawinast n Uweqqas, agezdu n Bgayet. Segmi lliɣ d agrud ḥemmleɣ tinekkit-iw, acku kkreɣ-d s tezlatin n Dda Lwennas i d-ufiɣ deg uxxam-nneɣ.
D amedyaz yessefrayen ɣef tmetti d wuguren i as-d-yezzin, tamagit d wid yessulin azal-is. Rriɣ tijmilin i waṭas n yinaẓuren d yimeɣnasen n taluft Taqbaylit. Akken daɣ i ttaruɣ tullisin s tutlayt-iw tayemmat Taqbaylit. Kkiɣ yakan deg temsizzelt n tira n tullisin Arraz Belɛid At Eli d tin n Udrar n Fad deg Ayt Smaɛel.
Mmeslay-aneɣ-d ɣef udlis n tmuɛay i d-tessufɣeḍ ussan iɛeddan…
Ammud-a amecṭuḥ n tmucuha, d adlis-iw amenzu, iwumi fkiɣ azwel « TIMUEAY seg tgemmi Taqbaylit ». Suffɣeɣ-t-id deg yebrir 2017. Llant deg-s semmus n temɛayin s teqbaylit. Tazwart d useggem n yisebtar, llan-d sɣur umeɣnas-amnadi Mass Nasir Meǧdub, ma d unuɣ n tjellabt, texdem-it tmedyazt-tanaẓurt Eissu Eica i yettwassnen s yisem n Eica Tasaḥlit.
Ulamma tettaruḍ isefra, maca urɛad i d-tessufɣeḍ ammud-ik amenzu. D acu i d ssebba ?
D tidet ssefruyeɣ, ttawiɣ-iten-id sya ɣer da mi ara yi-tettunefk tegnit, ama deg tmeɣriwin n usfuggel n Yennayer neɣ n usmekti n 20 yebrir d Tefsut taberkant, neɣ deg tfaskiwin. Ayen i yi-yeǧǧan ur d-suffɣeɣ ara ammud n yisefra, ahat d alallen i ixussen seg tama, seg tama-nniḍen d at teẓrigin i yefkan takessart i umaru s umata.
Amek tqeyymeḍ tikkin-ik di tfaskiwin n tmedyazt ar tura ?
D acu ara ak-iniɣ a Mhenni, tifaskiwin-a awi-d ukan mi ggtent. Amedya n tin n Udrar n Fad deg Ayt Smaɛel neɣ d tin n Yitri Adelsan n Uqbu, a-t-an terna-d tin n Wat Leqser, di Tubiret. Awi-d ukan ad idirent, acku taqbaylit tesra-asent. Ma d aqeyyem, ad d-iniɣ d tilemmasin kan. Yal tikkelt amek ara d-ɣliɣ (taḍsa).
Turiḍ daɣen yiwet n tmacahut i warrac, maca tɛeṭṭel ad d-teffeɣ. Ahat d taluft n ttawilat ?
D tidet yella waya. Ahat tura aseggas segmi i as-bdiɣ, akken daɣ i tekki deg-s tlemẓit-nneɣ tanaẓurt Ɛica s wunuɣen, tcebbeḥ-itt akken iwata imi d leqdic ara yilin i ddemma n warrac-nneɣ. Rniɣ uzneɣ-tt i umaru Mhenni Xalifi iga-as tazwart. Ma yella acimi ur d-teffiɣ, ad d-uɣaleɣ i wayen i ak-d-nniɣ yakan, yiwet d alallen, tayeḍ imaẓragen iwumi mmeslayeɣ, ur d-cqin ara. Aql-i ttraǧuɣ ad twali tafat, ssarameɣ ur tettɛeṭṭil ara, ad tili di tnedlisin n tmurt-nneɣ.
Ɣef taluft-a gedged. Amek tettwaliḍ assaɣ n yimaẓragen akked umaru ?
Send ad d-tessuffɣeḍ ad ak-id-izux sya d sya, ad ak-yini ulac ugur, maca ɣer sdat yettban-d unemgal. Riɣ ad ak-d-iniɣ belli ulac kra n wassaɣ yesfan gar-asen, imi amsiẓreg di lbal-is idrimen kan, wamma ayen-nniḍen ruḥ ay Aɛrab ɣer tefsut. Ur ak-id-yettak iwellihen, ur ak-id-irennu afus n tallelt, ladɣa ma yufa amaru d abujad. Akken yeqqar yinzi « Tasekkurt timellalin ». Maca llan kra, ɣas mačči aṭas deg-sen, ɛerḍen ad xedmen ayen yelhan, d wid ibanen d imeɣnasen nessen-iten, qeddcen s wulac, imi d Taqbaylit i ten-yerḥan. Nessaram-asen afud igerrzen, mačči am wid iɛerḍen tacriḥt n tsekkurt.
Awal n taggara…
Di taggara, tidmi-w d usnemmer i Kaysa Xalifi, fell-as talwit, i yi-ixedmen amagrad mi d-yeffeɣ udlis-iw amenzu, akked Ḥafit Zawec, d wid i yi-d-yefkan afus n tallelt. Ad siwḍeɣ azul i kra n wid d tid ara tt-yeɣṛen. Ad d-iniɣ afud igerrzen i kra n wid iqeddcen seg wulawen-nsen i wakken ad tennerni tutlayt n yimenza. Tudert i Teqbaylit. Yeqqar-as unaẓur deg awal-is « Win iteddun ɣef tidet yessawaḍ ».
Yesteqsa-t MHENNI XALIFI.
AKLI AMNAY
- Nombre de messages : 656
Age : 29
Localisation : Nngger
Date d'inscription : 22/05/2014
-
Amagrad n Kaysa XALIFI ɣef udlis "TIMUƐAY seg tgemmi Taqbaylit"
Timuɛay n Aklidir Ayt Iɣilwis
22 mai 2017 - 1126
Gar-aneɣ kan kra n wussan segmi i d-yeffeɣ udlis amaynut n umeɣnas ilemẓi Akli Muhubi. Mmi-s n Bgayet i d-ilulen deg Uweqqas, taddart n Iɣil Wiss. Yejmeɛ-d semmus n tmucuha n Wat zik, yessamed-d yis-sent adlis-is amezwaru iɣef yeqdec s lebɣi ameqqran seg wacḥal-aya. D taktabt iwumi iga tazwart umeɣnas amaru Mass Nasir Meǧdub. Ma d tawlaft n tduli, texdem-as-t-id tnaẓurt Massa Ɛisu Ɛica. Dɣa, imi adlis-nni deg-s tiqsiḍin n zzman aqbur i d-snulfan yimezwura-nneɣ, yefren umaru amedyaz, ad as-yefk azwel « Timuɛay, seg tgemmi taqbaylit », imi d win i iwala iwulem-as s waṭas. Yuɣ lḥal, ameskar yella u mazal-it ar ass-a, d aneɣmas s tutlayt tamɛemrit. Daymi yerna sɣur-s cwiṭ i tmucha i d-yejmeɛ, imi yekseb tamussni d termit deg usenfali d ucebbeḥ n tira n umeslay. « Umreɣ mi d-ssufɣeɣ adlis-iw, imi nekk iswi-inu d aḥraz n ubruy amecṭuḥ seg ugerruj anesbaɣur n tgemmi-nneɣ ». I aɣ-d-yenna umeskar Akli Muhubi. Adlis-a amaynut, yettnuzu 200 n yidinaren. Zemren ad t-afen yimeɣriyen deg kra n tnedlisin di Bgayet, Aweqqas, Tubiret. Ad yili ula deg yidigan-nniḍen deg wussan i d-iteddun. Ad as-nini i Wakli afud igerrzen. Nessaram timuɛay i d-tessufɣeḍ ad d-fken lfayda i tsuta n wass-a d tin n uzekka. Imi, ɣas yelha mi yettɣimay wayen ḥerrzent tewriqin, maca ilaq daɣen ad ilin wid ara t-yeɣren.
Kaisa Khalifi
AKLI AMNAY
- Nombre de messages : 656
Age : 29
Localisation : Nngger
Date d'inscription : 22/05/2014
-
Contenu sponsorisé
-
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk kab_Latn fra_Latn eng_Latn pag_Latn hne_Deva unk kab_Latn kab_Latn fra_Latn eng_Latn pag_Latn hne_Deva unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn eng_Latn pag_Latn hne_Deva unk kab_Latn kab_Latn smo_Latn kab_Latn tgl_Latn kab_Latn fra_Latn eng_Latn pag_Latn hne_Deva unk fra_Latn unk